OPĆINA RAŽANAC

JEDINSTVENI UPRAVNI ODJEL

U P U T E ZA IZRADU PRIJEDLOGA PRORAČUNA OPĆINE RAŽANAC ZA RAZDOBLJE 2023. - 2025.godinu

Ražanac, studeni 2022.

# Zakonski okvir

Sukladno novom Zakonu o proračunu („Narodne novine“, br.144/21), Ministarstvo financija je sastavilo Upute za izradu proračuna jedinica lokalne i područne (regionalne) samouprave, te ih dostavilo svim županijama, gradovima i općinama, kako bi se na temelju istih izradile Upute za izradu i dostavu prijedloga financijskih planova upravnih tijela te proračunskih i izvanproračunskih korisnika jedinice lokalne i područne (regionalne) samouprave.

Rokovi i metodologija za izradu prijedloga proračuna utvrđeni su Zakonom o proračunu.

Pri izradi prijedloga proračuna/financijskih planova potrebno je koristiti i odredbe podzakonskih akata: Pravilnika o proračunskom računovodstvu i računskom planu, Pravilnika o proračunskim klasifikacijama, teZakona o fiskalnoj odgovornosti kojim se određuju pravila kojima se ograničava potrošnja i jača odgovornost za zakonito, namjensko i svrhovito korištenje proračunskih sredstava te jača sustav kontrola i nadzora.

Čelnik jedinice lokalne i područne (regionalne) samouprave odnosno proračunskog korisnika odgovoran je za zakonito i pravilno planiranje i izvršavanje proračuna, odnosno financijskog plana.

Služba za financije Jedinstvenog upravnog odjela sukladno odredbama članka 26. Zakona o proračunu izradila je **Upute za izradu prijedloga Proračuna Općine Ražanac za razdoblje 2023.-2025.** **godine** (dalje u tekstu :Upute) koje sadrže:

* temeljne makroekonomske pretpostavke za izradu prijedloga proračuna Općine Ražanac
* opis planiranih politika Općine Ražanac
* procjenu prihoda/primitaka i rashoda/izdataka proračuna Općine Ražanac za sljedeće tri godine
* način izrade prijedloga financijskih planova proračunskih korisnika Općine Ražanac
* terminski plan za izradu proračuna i prijedloga financijskih planova proračunskih korisnika

***Ove odredbe odnose se na proračunske korisnike Općine Ražacac****.*

Upute s obrascima potrebnim za izradu proračuna i financijskih planova proračunskih korisnika objavit će se na web stranicama Općine Ražanac **http://www.opcina-razanac.hr** - Upute za izradu prijedloga Proračuna Općine Ražanac za razdoblje 2023.-2025. godine

Na web stranici Ministarstva financija mfin.gov.hr (pod Istaknute teme/Lokalna samouprava) nalaze se Upute za izradu proračuna jedinica lokalne i područne (regionalne) samouprave za razdoblje 2023.-2025. godine.

# 2. TEMELJNI MAKROEKONOMSKI POKAZATELJI ZA RAZDOBLJE 2023. – 2025.

Vlada Republike Hrvatske u travnju 2022. godine na prijedlog Ministarstva financija usvojila je Program konvergencije Republike Hrvatske za razdoblje 2023.-2025. Na temelju Plana konvergencije Vlada je u lipnju 2022. godine donijela Odluku o proračunskom okviru za razdoblje 2023.-2025.

Prema navedenim makroekonomskim projekcijama, u idućim godinama se očekuju sljedeće stope rasta BDP-a i porast broja zaposlenih.

Sukladno Programu konvergencije, u ovom makroekonomskom okviru očekuje se da će nakon rasta BDP-a od 3,0% u 2022., rast BDP-a opet ubrzati na 4,4% u 2023. godini. Tijekom srednjoročnog razdoblja očekuje se nastavak rasta gospodarske aktivnosti po usporavajućoj dinamici od 2,7% u 2024. te 2,5% u 2025. godini. U 2022. godini očekuje se ubrzanje inflacije potrošačkih cijena na razinu od 7,8%, koja će potom u 2023. godini usporiti na 3,7%. Vezano za fiskalna kretanja kako na prihodnoj tako i na rashodnoj strani proračuna u narednom srednjoročnom razdoblju očekuje se da će rezultirati postupnim smanjenjem proračunskog manjka s 2,9% BDP-a u 2021. na 2,8% BDP-a u 2022. godini. U 2023. i 2024. godini manjak proračuna opće države predviđa se na razini od 1,6% BDP-a, a u 2025. na razini od 1,2% BDP-a.

**3. OPIS PLANIRANIH POLITIKA OPĆINE RAŽANAC**

Strateško planiranje i razvoj općine Ražanac u razdoblju 2021. do 2025. godine temeljit će se na postavljenom strateškom okviru prioriteta definiranog Nacionalnom razvojnom strategijom (NRS Hrvatska 2030.) Ravnomjerni regionalni razvoj-Jačanje regionalne konkurentnosti. Kao prioritet za mjere koje će biti definirane unutar provedbenog programa u obzir će se uzeti i zavisni Programi definirani od strane Vlade Republike Hrvatske i Ministarstva regionalnog razvoja i fondova EU koji će i biti izvorišni nositelji razvoja općine Ražanac.

Prema sveobuhvatnom gledištu na infrastrukturna i lokacijska obilježja, potrebe zajednice, swot analizu , a uzevši u obzir i vodeći se za proračunom kao temeljnim financijskim dokumentom Općine Ražanac, nacionalnom strategijom kao temeljnim smjernim dokumentom razvoja Republike Hrvatske te prioritetima definiranim županijskom razvojnom strategijom Općina Ražanac definira sljedeće mjere provedbenog programa uz donošenje projekata budućeg razvoja:

▪ Infrastrukturno održavanje

▪ Poljoprivredno-gospodarski i turistički razvoj

▪ Planiranje uređenja naselja, stanovanja i prostora

▪ Odgoj, obrazovanje i briga o djeci

▪ Socijalna i zdravstvena skrb

▪ Kultura, sport i mladi u zajednici

▪ Protupožarna i civilna zaštita

▪ Razvoj i izgradnja širokopojasne infrastrukture i elektroničkih komunikacijskih mreža

Mjere i aktivnosti definirane provedbenim programom Općine Ražanac provodit će se kroz godišnje realizacije proračunskih stavaka. Uz provođenje aktivnosti definiranih pojedinom mjerom naglasak načelnika Općine Ražanac biti će na projektima budućeg razvoja Općine-kapitalnim ulaganjima za ostvarenje buduće korisnosti.

Provedbeni program kao kratkoročni akt strateškog planiranja donosi se za vrijeme trajanja mandata načelnika i vrijedi za taj mandat.

**4. NOVOSTI KOD IZRADE, PREDLAGANJA I DONOŠENJA FINANCIJSKIH PLANOVA**

 **TEMELJEM NOVOG ZAKONA O PRORAČUNU**

1. **Predlaganje i donošenje proračuna i financijskih planova za 2023. i projekcija za 2024. i 2025. na razini skupine ekonomske klasifikacije**

Značajna novina u odnosu na stari Zakon o proračunu je razina ekonomske klasifikacije na kojoj se predlaže i usvaja plan za proračunsku godinu i projekcije za sljedeće dvije godine. Sukladno člancima 38., i 42. proračun jedinice lokalne i područne (regionalne) samouprave, i financijski plan proračunskog korisnika **usvaja se na razini skupine ekonomske klasifikacije,** odnosno **drugoj razini** računskog plana.

1. **Iskazivanje rashoda u Računu prihoda i rashoda po funkcijskoj klasifikaciji**

Članak 29. propisuje obvezu Općini da u Općem dijelu proračuna u Računu prihoda i rashoda, rashode **iskaže i prema funkcijskoj klasifikaciji**. Ista je obveza propisana i proračunskim korisnicima općine koji sukladno članku 34. u Općem dijelu financijskog plana u Računu prihoda i rashoda, rashode proračunskog korisnika trebaju iskazati i prema funkcijskoj klasifikaciji.

1. **Sažetak Računa prihoda i rashoda te sažetak Računa financiranja u Općem dijelu proračuna i financijskog plana**

Članak 29. i članak 34. propisuje što Opći dio proračuna sadrži, odnosno Opći dio financijskog plana proračunskog korisnika obvezno sadrži i sažetak Računa prihoda i rashoda te sažetak Računa financiranja.

1. **Zakonska obveza izrade višegodišnjeg plana uravnoteženja**

Članak 37. propisuje ukoliko općina i njeni proračunski korisnici ne mogu preneseni manjak podmiriti do kraja proračunske godine, obvezni su izraditi višegodišnji plan uravnoteženja za razdoblje za koje se proračun odnosno financijski plan donosi. U prethodnim godinama izrada višegodišnjeg plana uravnoteženja nije bila propisana Zakonom o proračunu, već je Ministarstvo financija u uputama za izradu proračuna JLP(R)S davalo instrukcije JLP(R)S i njihovim proračunskim i izvanproračunskim korisnicima za izradu višegodišnji plan uravnoteženja te akata koje je potrebno donijeti uz proračun odnosno financijski plan.

1. **Usvajanje prijedloga financijskog plana od strane upravljačkih tijela kod proračunskih i izvanproračunskih korisnika**

Članak 38. stavak 2. propisuje da čelnik proračunskog korisnika prije dostave prijedloga financijskog plana nadležnom upravnom tijelu, prijedlog financijskog plana obvezan je uputiti upravljačkom tijelu na usvajanje, ako je primjenjivo, u skladu s aktima kojima je uređen rad proračunskog korisnika.

Ako postoje razlike u financijskom planu **proračunskog korisnika** sadržanom u proračunu koji je usvojilo predstavničko tijelo u odnosu na već usvojeni prijedlog financijskog plana od strane upravljačkog tijela, upravljačko tijelo usvaja financijski plan koji je sadržan u proračunu koji je usvojilo predstavničko tijelo.

1. **Obrazloženje – sastavni dio proračuna i financijskog plana**

Sadržaj proračuna, sukladno članku 31. novog Zakona o proračunu, dopunjen je na način da obrazloženje postaje sastavni dio proračuna kako na državnoj tako i na razini jedinica lokalne i područne (regionalne) samouprave.

Članak 36. propisuje obvezu proračunskim korisnicima za izradu obrazloženja i to **obrazloženje uz opći dio financijskog plana i obrazloženje uz posebni dio financijskog plana**  koje postaje sastavni dio proračuna /financijskog plana.

1. **Transparentnost proračuna – zakonska obveza**

Zakonom je propisana obveza objave dokumenata i informacija o trošenju sredstava sukladno članku 144.

* Obveza za općinu se odnosi na objavu:
* proračuna i izmjena i dopuna proračuna, odluka o privremenom financiranju, odluka o izvršavanju proračuna, polugodišnji i godišnji izvještaj o izvršenju proračuna  **objavljuju se na mrežnim stranicama općine**
* opći i posebni dio proračuna, odluka o izvršavanju proračuna , izmjene i dopune proračuna, odluka o izvršavanju proračuna, odluka o privremenom financiranju te opći i posebni dio polugodišnjeg i godišnjeg izvještaja o izvršavanju proračuna **objavljuje se u službenom glasilu općine**
* vodiča za građane o proračunu, izmjenama i dopunama proračuna te polugodišnjem i godišnjem izvještaju o izvršenju proračuna objavljuje se na mrežnim stranicama općine.
* Obveza za proračunske korisnike odnosi se na objavu dokumenata na svojim mrežnim stranicama, odnosno mrežnim stranicama županije ako proračunski korisnik nema svoje mrežne stranice i to:
* financijskog plana i izmjene i dopune financijskog plana
* polugodišnji i godišnji izvještaj o izvršenju financijskog plana proračunskog korisnika

Zakonom o proračunu također je propisano da su **općine i** **proračunski korisnici dužni javno objavljivati informacije o trošenju sredstava na svojim mrežnim stranicama na način da te informacije budu lako dostupne, pretražive i strojno čitljive.**

1. **Predlaganje amandmana na proračun JLP/R/S i financijske planove izvanproračunskih korisnika JLP/R/S**

Članak 41. detaljno uređuje predlaganje amandmana na način da se mogu podnositi amandmani kojima se predlaže:

* povećanje proračunskih rashoda iznad iznosa utvrđenih prijedlogom proračuna općine pod uvjetom da se istodobno predloži smanjenje drugih rashoda **u istom iznosu i unutar istih izvora** **financiranja** u posebnom dijelu proračuna
* povećanje proračunskih izdataka iznad iznosa utvrđenih prijedlogom proračuna županije pod uvjetom da se istodobno predloži smanjenje drugih izdataka **u istom iznosu i unutar istih izvora** **financiranja** u posebnom dijelu proračuna.

Prijedlozima amandmana ne smiju se mijenjati predviđeni manjak, odnosno višak utvrđen u prijedlogu proračuna, odnosno financijskom planu, te ne smiju biti na teret proračunske zalihe, na teret dodatnog zaduživanja ili prije preuzetih obveza.

1. **Proračun i financijski planovi za 2023. i projekcija za 2024. i 2025. godinu u eurima**

Zakon o uvođenju eura kao službene valute u Republici Hrvatskoj („Narodne novine“ broj 57/22) u članku 69. propisuje da se proračuni, financijski planovi i drugi prateći dokumenti koji se u godini koja prethodi godini uvođenja eura pripremaju za razdoblje nakon dana uvođenja eura, a čija obveza sastavljanja, donošenja i objavljivanja proizlazi iz odredaba propisa kojima se uređuje sustav proračuna, sastavljaju, donose i objavljuju na način da se vrijednosti u njima iskazuju u euru.

**Proračun koji općina donosi za razdoblje 2023. – 2025. i financijski planovi njenih proračunskih korisnika za razdoblje 2023. – 2025. iako se pripremaju tijekom 2022., a predstavničko tijelo raspravlja i donosi proračun do kraja 2022. godine (dok je službena valuta kuna), svi iznosi iskazani u proračunu i financijskim planovima moraju biti iskazani u novoj službenoj valuti euru.**

Ako navedeni akti sadržavaju i usporedne podatke za godine koje prethode danu uvođenja eura, podaci za te godine preračunavaju se iz kune u euro radi bolje usporedivosti podataka, uz primjenu fiksnog tečaja konverzije – 7,53450 kn i sukladno pravilima za preračunavanje i zaokruživanje iz navedenog Zakona.

*Tablica 1.Proračun za 2023. godinu i projekcije za 2024. i 2025. u EUR*

|  |  |  |
| --- | --- | --- |
| Proračun za2023. | ProjekcijeProračuna za2024. | ProjekcijeProračuna za 2025. |
| Plan prihoda i primitaka i rashoda i izdataka potrebno **je iskazati u *eurima*** |

**5. METODOLOGIJA IZRADE PRORAČUNA OPĆINE RAŽANAC**

U izradi proračuna i financijskih planova za 2023. godinu primjenjuju se odredbe novog Zakona o proračunu i podzakonski akti kojima se regulira provedba navedenoga Zakona.

Proračun općine sastoji se od plana za proračunsku godinu i projekcija za sljedeće dvije godine, a sadrži financijske planove proračunskih korisnika prikazane kroz opći i posebni dio i obrazloženje proračuna. ***Pod financijskim planovima proračunskih korisnika podrazumijevaju se i financijski planovi upravnih tijela općine.***

**6**. **PROCJENA PRIHODA I PRIMITAKA, RASHODA I IZDATAKA**

 **6.1. Opće odrednice**

Kod procjene prihoda na proračun općine treba uzeti u obzir paket mjera Vlade RH radi ublažavanja globalnih poremećaja na tržištu energenata i rasta cijena. Ničim izazvana agresija Rusije na Ukrajinu uvelike je poremetila svjetski energetski sustav, pa tako i opskrbu energentima u Hrvatskoj kroz rast cijena. Cilj paketa mjera je snažno zaštiti građane, ustanove i poduzeća kako bi se očuvao standard građana, osiguralo funkcioniranje javnih ustanova i **zadržao visoki rast gospodarstva,** čemu je pridonijela i **izvrsna turistička sezona**.

Kako je gospodarstvo u Hrvatskoj u drugom tromjesečju ove godine poraslo za 7,7%, u odnosu na isto razdoblje prošle godine, od osobne potrošnje do izvoza i investicija, što su pokazatelji snažnog oporavka od korona krize za razliku od 2021. godine.

 **6.2. Procjena prihoda i primitaka**

Procjenjuje se da će u naredne tri godine prihodi od poreza i prihodi od imovine biti uvećani za 2% u odnosu na Izmjene i dopune Proračuna Općine Ražanac za 2022. godinu. Pomoći iz inozemstva i od subjekata unutra općeg proračuna očekuju se u većem iznosu u narednom trogodišnjem razdoblju s obzirom da je Općina Ražanac aplicirala za sredstva iz fondova Europske unije.

Prihodi od upravnih i administrativnih pristojbi, pristojbi po posebnim propisima i naknada postupno će se u narednom razdoblju povećavati s obzirom da je proces legalizacije nezakonito izgrađenih stambenih zgrada biti pri kraju, stoga se ne očekuje znatno povećanje prihoda od komunalnog doprinosa, isto kao i Prihoda od prodaje nefinancijske imovine.

Bitno je istaknuti da pri izradi proračuna uz smjernice kretanja prihoda i rashoda, općina izrađuje plan rashoda uzimajući u obzir vlastite gospodarske i društvene specifičnosti te pridržavajući se Zakona o proračunu i Zakona o fiskalnoj odgovornosti. Uz redovite rashode i izdatke, nastavit će se realizacija planiranih i započetih projekata kroz naredne godine, bilo radovima ili izradama projektnih dokumentacija

Procjena prihoda:

|  |  |  |  |  |
| --- | --- | --- | --- | --- |
|  | Vrsta prihoda  |  **2023.** |  2024. |  2025. |
|  | ( u eurima) | **plan** | plan | plan |
| 1. | opći prihodi  | **1.084.650** | 1.111.450 | 1.138.900 |
| 2. | po posebnim propisima  | **345.930** | 354.570 | 363.430 |
| 3. | prihodi od nefinancijske imovine  | **350.130** | 360.140 | 370.150 |
|  | Ukupno  | **1.780.710** | 1.826.160 | 1.872.480 |
|  |  |  |  |  |

 **6.3. Planiranje rashoda i izdataka**

Rashodi i izdaci proračuna i proračunskih korisnika trebaju se zasnivati na analizi stanja rashoda i izdataka u tekućoj godini te planu osnovnih obveznih rashoda i izdataka u skladu s realnom procjenom proračunskih prihoda i primitaka. Prilikom rasporeda prihoda i primitaka po izvorima potrebno je poštovati najprije sve zakonske obveze općine kao jedinice lokalne samouprave, zatim ugovorne obveze, te ostale obveze, a sve sukladno Programu rada za 2023. godinu.

**7. METODOLOGIJA IZRADE FINANCIJSKIH PLANOVA**

Proračunski korisnici obvezni su izrađivati financijske planove u skladu s odredbama novog Zakona o proračunu te pridržavati se ovih Uputa.

Proračun općine sastoji se od plana za proračunsku godinu i projekcija za sljedeće dvije godine, a sadrži financijske planove proračunskih korisnika prikazane kroz opći i posebni dio i obrazloženje proračuna.

**7.1. Prijedlog financijskog plana proračunskog korisnika**

Sukladno Zakonu o proračunu financijski plan proračunskog korisnika sastoji se od plana za proračunsku godinu i projekcija za sljedeće dvije godine, te sadrži:

1. opći dio
2. posebni dio
3. obrazloženje općeg i posebnog dijela financijskog plana.

*Tablica 2. Sadržaj financijskog plana proračunskog korisnika*

|  |  |  |
| --- | --- | --- |
| **SADRŽAJ** | **SASTAVNI DIO** | **OPIS SASTAVNOG DIJELA** |
| **Opći dio financijskog plana** | Sažetak Računa prihoda i rashodaSažetak Računa financiranja | -ukupni prihodi poslovanja i prihodi od prodaje nefinancijske imovine, ukupni rashodi poslovanja i rashodi za nabavu nefinancijske imovine -ukupni primici od financijske imovine i zaduživanja i izdaci za financijsku imovine i otplate zajmova  |
| Račun prihoda i rashoda | -ukupni prihodi i rashodi iskazani **prema izvorima financiranja i ekonomskoj klasifikaciji na razini skupine**-ukupni rashodi iskazani prema **funkcijskoj klasifikaciji** |
| Račun financiranja | -ukupni primici od financijske imovine i zaduživanja i izdaci za financijsku imovinu i otplate instrumenata zaduživanja **prema izvorima financiranja i ekonomskoj klasifikaciji na razini skupine** |
| Preneseni višak ili preneseni manjak prihoda nad rashodima | -ako ukupni prihodi i primici nisu jednaki ukupnim rashodima i izdacima, financijski plan sadrži i preneseni višak ili preneseni manjak prihoda nad rashodima |
| Višegodišnji plan uravnoteženja | -ako proračunski korisnici ne mogu preneseni manjak podmiriti do kraja proračunske godine, obvezni su izraditi višegodišnji plan uravnoteženja za razdoblje za koje se financijski plan donosi-ako proračunski korisnici ne mogu preneseni višak, zbog njegove veličine, u cijelosti iskoristiti u jednoj proračunskoj godini, korištenje viška planira se višegodišnjim planom uravnoteženja za razdoblje za koje se financijski plan donosi |
| **Posebni dio financijskog plana** | Plan rashoda i izdataka proračunskih korisnika | -rashodi i izdaci **iskazani po izvorima financiranja i ekonomskoj klasifikaciji na razini skupine, raspoređeni u programe koji se sastoje od aktivnosti i projekata** |
| **Obrazloženje financijskog plana** | Obrazloženje općeg dijela financijskog plana iObrazloženje posebnog dijela financijskog plana | -obrazloženje općeg dijela financijskog plana sadrži obrazloženje prihoda i rashoda, primitaka i izdataka te obrazloženje prenesenog manjka odnosno viška financijskog plana-obrazloženje posebnog dijela financijskog plana sastoji se od obrazloženja programa koje se daje kroz obrazloženje aktivnosti i projekata zajedno s ciljevima i pokazateljima uspješnosti iz akata strateškog planiranja i godišnjeg plana rada  |

1. Promjene u financijskom planu proračunskog korisnika koje se odnose na financiranja iz općih prihoda i primitaka, odnosno iz nadležnog proračuna **nisu moguće bez suglasnosti općine.**

**2.** Izmjene i dopune financijskog plana proračunskog korisnika vezane uz ***„fleksibilne“ izvore*** (vlastite i namjenske prihode i primitke) moguće je urediti na različite načine te o tome ***treba obavijestiti općinu.***

Važno je istaknuti da proračunski **korisnik mora planirati sve svoje prihode i primitke, te rashode i izdatke po svim propisanim klasifikacijama.**

Bez obzira na način podmirivanja rashoda (sa računa općine ili sa vlastitog računa) to su uvijek rashodi korisnika i kao takvi moraju biti iskazani u financijskim planovima korisnika **po izvorima financiranja**, a kasnije u njegovim knjigovodstvenim evidencijama te financijskim izvještajima.

**Proračun Općine Ražanac za 2023. godinu i projekcije za 2024. i 2025. godinu usvajaju se na razini skupine računskog plana (druga razina ekonomske klasifikacije).**

 **7.2. Izrada obrazloženja financijskog plana**

U skladu s člankom 36. Zakona o proračunu proračunski korisnici su dužni izraditi obrazloženje prijedloga financijskog plana koji se sastoji od:

* općeg dijela financijskog plana
* posebnog dijela financijskog plana

Kao što je i ranije navedeno novim Zakonom o proračunu obrazloženje postaje sastavni dio Proračuna.

**Obrazloženje općeg dijela** financijskog plana ***proračunskog korisnika*** sadrži:

* obrazloženje prihoda i rashoda, primitaka i izdataka
* obrazloženje prenesenog manjka odnosno viške financijskog plana, u slučaju da isti postoji

**Obrazloženje posebnog dijela** financijskog plana proračunskog korisnika sastoji se od:

* obrazloženja programa koje se daje kroz obrazloženje aktivnosti i projekata zajedno s ciljevima i pokazateljima uspješnosti iz akata strateškog planiranja i godišnjeg plana rada.

Budući se financijski plan, odnosno proračun čiji se posebni dio sastoji od financijskih planova proračunskih korisnika, **usvaja za trogodišnje razdoblje važno** je kroz obrazloženje postići da se proračunski dokumenti pažljivo objašnjavaju, od godine do godine.

Proračunski korisnici obrazloženje financijskog plana dostavljaju Odsjeku za financije, proračun, nadzor i javnu nabavu koja izrađuje objedinjeno obrazloženje financijskog plana za odjel i proračunske korisnike iz svoje nadležnosti.

**7.3. Visina financijskog plana proračunskog korisnika**

Sukladno Zakonu o proračunu upute sadrže i visinu rashoda koji se financiraju iz općih prihoda i primitaka te namjenskih primitaka po razdjelima organizacijske klasifikacije za iduću proračunsku godinu i za slijedeće dvije raspoređenu na:

a) visinu rashoda potrebnih za provedbu postojećih programa, odnosno aktivnosti, koje proizlaze iz trenutno važećih propisa – limit 1

b) visinu rashoda potrebnih za uvođenje i provedbu novih ili promjenu postojećih programa, odnosno aktivnosti – limit 2

Visina rashoda za Dječji vrtić Ražanac je sljedeća:

|  |  |  |
| --- | --- | --- |
| Tekući plan 2022. godina | 2023. godina u eurima | 2024. i 2025. godina u eurima |
| Limit 1. | Limit 2. | Ukupno  | Limit 1. | Limit 2. | Ukupno |
| 928.550,00 kn/ 123.239,76 eura | 130.630,00  | 0,00 | 130.630,00 | 137.160,00 | 0,00 | 137.160,00 |

Visina rashoda za Knjižnicu Jurja Barakovića je sljedeća:

|  |  |  |
| --- | --- | --- |
| Tekući plan 2022. godina | 2023. godina u eurima | 2024. i 2025. godina u eurima |
| Limit 1. | Limit 2. | Ukupno  | Limit 1. | Limit 2. | Ukupno |
| 350.685,00 kn/ 46.543,90 eura | 49.340,00 | 0,00 | 49.340,00 | 51.800,00 | 0,00 | 51.800,00 |

\*fiksni tečaja konverzije 7,53450.

**8. ROKOVI ZA PREDLAGANJE I DONOŠENJE FINANCIJSKIH PLANOVA I PRORAČUNA ZA 2023.- 2025. GODINU**

**1.** Rok za dostavu **financijskih planova proračunskih korisnika** Općini Ražanac **je** **14. 10. 2022. godine**.

**2.** Odsjek za financije, proračun, nadzor i javnu nabavu u razdoblju od **19. 10. - 26. 10. 2022**. izvršiti će se uvrštavanje zahtjeva sa procijenjenim proračunskim prihodima.

**3.** Od **26.10.- 03.11.2022.** izvršit će se uravnoteženje prihoda i rashoda proračuna Općine Ražanac za 2023. godinu i projekcija za 2024. i 2025. godinu.

**4. Konačna izrada** Nacrta prijedloga Proračuna za 2023., i projekcija za 2024.- 2025. te Nacrt prijedloga Odluke o izvršavanju proračuna za 2023. treba biti izrađena od strane Odsjeka za financije, proračun, nadzor i javnu nabavu u vremenskom razdoblju **od 04.11. – 10.11. 2022.**, zajedno sa svim ostalim obveznim planovima i **dostavljena načelniku na prihvaćanje**.

Rok za predlaganje i donošenje financijskog plana proračunskog korisnika dan je u *tablici 4.*

*Tablica 4. Predlaganje i donošenje financijskog plana proračunskih korisnika*

|  |  |  |  |
| --- | --- | --- | --- |
| **TKO?** | **KOME?** | **ROK** | **NAPOMENA** |
| Čelnik proračunskog korisnika  | Upravno vijećetijelu | 10. listopada 2022. | Prije dostave prijedloga financijskogplana Općini Ražanac, **čelnik proračunskog korisnika obvezan je prijedlog plana uputiti upravljačkom tijelu na usvajanje**, ako je primjenjivo, u skladu s aktima kojima je uređen rad proračunskog korisnika  |
| Proračunski korisnik (Knjižnica Jurja Barakovića, Dječji vrtić Ražanac | Jedinstveni upravni odjel Općine Ražanac |
| Jedinstveni upravni odjel | Izvršno tijelo -načelnik | 10. studenog 2022. | Jedinstveni upravni odjel izrađuje nacrt proračuna te ga dostavlja načelniku  |
| Načelnik | Predstavničko tijelo – Općinsko vijeće | 15. studenog 2022. | Načelnik utvrđuje prijedlog proračuna i podnosi ga predstavničkom tijelu na donošenje |
| Općinsko vijeće |  | Do kraja tekuće 2022. | Predstavničko tijelo donosi proračun za 2023. godinu i projekcije za 2024. i 2025. godinu do kraja tekuće 2022. godine, u roku koji omogućuje primjenu proračuna od 1. siječnja 2023. godine |

U **slučaju da postoje razlike u financijskom planu proračunskog korisnika** sadržanom u proračunu, kojeg je donijelo Općinsko vijeće, u odnosu na već usvojeni prijedlog financijskog plana od strane upravljačkog tijela, **tada je Jedinstveni upravni odjel** **dužan obavijestiti proračunskog korisnika o promjenama financijskog plana koji je sadržan u proračunu u odnosu na usvojeni prijedlog financijskog plana.** Ako dođe do navedene situacije, upravljačko tijelo usvaja financijski plan koji je sadržan u proračunu kojeg je donijelo predstavničko tijelo.

1. **PREUZIMANJE MATERIJALA- WEB STRANICA OPĆINE RAŽANAC**

Na Internet stranici Općine Ražanac :https/www.opcina-razanac.hr - nalaze se:

1. **Upute** za izradu proračuna Općine Ražanac za razdoblje 2023.-2025.,
2. **Prilog 1.** - Model prijedloga financijskog plana proračunskog korisnika proračuna